เคทีบีลีสซิ่งเล่นบท‘เสี่ยสั่งลุย’ ขยายสินเชื่อดะเน้นอนุมัติเร็ว
เคทีบี ลีสซิ่ง สั่งลุยเต็มที่ ปรับระบบอนุมัติสินเชื่อเร็วขึ้น 50% แถมขยายสาขาเพิ่ม บริการลูกค้าให้ทั่วถึง
20 ส.ค. 2554

เคทีบี ลีสซิ่ง สั่งลุยเต็มที่ ปรับระบบอนุมัติสินเชื่อเร็วขึ้น 50% แถมขยายสาขาเพิ่ม บริการลูกค้าให้ทั่วถึง
นายภิญญาวัฒน์ จันทรกานตานนท์ กรรมการผู้จัดการ บริษัท เคทีบี ลีสซิ่ง เปิดเผยว่า ภายในช่วงครึ่งปีหลังนี้บริษัทจะเปิดตัวบริการใหม่ๆ เข้าสู่ตลาดเพื่อรองรับการขยายตัวของธุรกิจ โดยขณะนี้อยู่ระหว่างปรับปรุงกระบวนการภายใน และได้นำระบบไอทีเข้ามาช่วยในการทำงานให้มากขึ้นเพื่อปรับขั้นตอนในการอนุมัติสินเชื่อให้มีความรวดเร็วมากขึ้นกว่าเดิม 50%
ทั้งนี้ ในปีนี้บริษัทได้ทุ่มงบประมาณไป 30-40 ล้านบาท เพื่อพัฒนาระบบไอทีให้มีประสิทธิภาพมากขึ้น รวมถึงเพิ่มพนักงานใหม่อีก 80 คน เป็น 500 คน เพื่อรองรับการขยายตลาดโดยเฉพาะ และในไตรมาส 3 นี้จะเปิดสาขาใหม่อีก 2 แห่งที่ จ.นครสวรรค์ และพัทยา ซึ่งจะทำให้บริษัทมีสาขาเพิ่มเป็น 11 แห่ง เพื่อบริการลูกค้าให้ทั่วถึงมากขึ้น
นายภิญญาวัฒน์ กล่าวอีกว่า สำหรับผลการดำเนินงานในครึ่งปีแรกพบว่าบริษัทได้อนุมัติสินเชื่อไปประมาณ 5,100 ล้านบาท จากเป้าหมายที่ตั้งไว้ 4,500 ล้านบาท ทำให้มีกำไรสูงกว่าเป้าประมาณ 10% จากที่ตั้งเป้าไว้ประมาณ 120 ล้านบาท ส่วนหนี้ที่ไม่ก่อให้เกิดรายได้ (เอ็นพีแอล) ก็ได้ปรับลดลงจาก 1.8% มาอยู่ที่ 1.5%
สำหรับยอดสินเชื่อคงค้างอยู่ที่ 1.6 หมื่นล้านบาท เพิ่มขึ้นถึง 3% แบ่งเป็นสินเชื่อธุรกิจ 55% และสินเชื่อบุคคล 45% แต่เชื่อว่าในปลายปีสัดส่วนจะมีการเปลี่ยนแปลงไป โดยคาดว่าสินเชื่อธุรกิจจะลดเหลือ 40% และสินเชื่อบุคคลจะเพิ่มขึ้นเป็น 60% เป็นการปรับตามแผนธุรกิจ
ทั้งนี้ บริษัทคาดว่าจะมีสินเชื่อคงค้างในสิ้นปีนี้ 1.8 หมื่นล้านบาท และน่าจะมีกำไรอยู่ที่ 260 ล้านบาท ยอดเอ็นพีแอลไม่ให้เกิน 1.5% โดยจะเร่งปล่อยสินเชื่อรถยนต์ให้ได้ 8,000 ล้านบาท สินเชื่อรถจักรยานยนต์และสินเชื่อส่วนบุคคลอีก 2,000 ล้านบาท ที่เหลือเป็นสินเชื่อธุรกิจ 8,000 ล้านบาท
“กำไรที่ดีกว่าเป้าหมายนั้น ส่วนหนึ่งมาจากรายได้จากค่าธรรมเนียมที่เพิ่มเกือบ 10% ซึ่งบริษัทจะให้น้ำหนักกับการเพิ่มรายได้ค่าธรรมเนียม เนื่องจากต่อไปนี้กำไรส่วนต่างของดอกเบี้ยจะลดน้อยลงมากขึ้น และสินเชื่อที่ปล่อยใหม่ก็มีการแข่งขันดอกเบี้ยกันสูง เพราะฉะนั้นบริษัทจำเป็นต้องหันมาเพิ่มรายได้จากค่าธรรมเนียมมากขึ้น ซึ่งจะเห็นชัดเจนในปีหน้า ส่วนกรณีที่ดอกเบี้ยนโยบายได้ปรับขึ้นนั้น ในส่วนของบริษัทนั้นได้มีการปรับตามภาวะตลาดเงินอยู่แล้ว และคงปรับตามผู้เล่นรายใหญ่” นายภิญญาวัฒน์ กล่าว